## UNHA VEZ TIVEN UN CRAVO

Escoita como Marina Mayoral recita este poema de Rosalía de Castro.
Vídeo da Biblioteca Virtual Miguel de Cervantes (http://www.cervantesvirtual.com/portales/rosalia_de_castro/672721_unha_vez/). Publicado o 21 de xullo de 2014
Unha vez tiven un cravo
cravado no corazón,
i eu non me acordo xa se era aquel cravo
de ouro, de ferro ou de amor.
Soio sei que me fixo un mal tan fondo,
que tanto me atormentóu,
que eu día e noite sin cesar choraba
cal choróu Madalena na Pasión.
“Señor, que todo o podedes
-pedínlle unha vez a Dios-,
dáime valor para arrincar dun golpe
cravo de tal condición”.
E doumo Dios, arrinquéino.
Mais…¿quén pensara…? Despois
xa non sentín máis tormentos
nin soupen qué era delor;
soupen só que non sei qué me faltaba
en donde o cravo faltóu,
e seica..., seica tiven soidades
daquela pena…¡Bon Dios!
Este barro mortal que envolve o esprito
¡quén o entenderá, Señor!…
Rosalía de Castro, Follas novas (1880)

1. Sinala o tema do poema
   1. A nostalxia dunha dor
   2. Os choros de “Madalena da Pasión”
   3. O material do que están feitos os cravos
   4. A pena por un amor non correspondido
2. Que pode simbolizar o cravo?
   1. Unha pena, unha dor
   2. Pequena barra de metal rematada en punta
   3. As bágoas de “Madalena na Pasión”
   4. O barro mortal
3. Que significan os versos 3 e 4?
   1. Que non lembra cal era o motivo da pena que tiña
   2. Que a pena que tiña era por amor
   3. Que o cravo estaba feito de ouro e ferro
4. Por que hai comiñas dos versos 9 ó 12?
   1. Reproducen as palabras texuais que lle dirixe a Deus
   2. Reproducen as palabras textuais que lle dixo Deus
   3. Expresan un forte desexo
   4. Porque están na metade do poema
5. Como se libra do cravo?
   1. Deus concédelle ese desexo
   2. Arríncao un día, tras unha noite de moito penar
   3. Levántase un día e descobre que xa non o ten
   4. Roubáronllo, por iso está triste
6. Como se sentiu despois de liberarse do cravo?
   1. Ben, pois xa non sentía ningunha dor.
   2. Mal, porque botaba e falta esa dor.
7. Indica cal destas afirmacións é a correcta
   1. Pódese dicir que sempre ten unha dor presente, sexa polo cravo, sexa pola súa nostalxia
   2. A autora séntese liberada cando deixa de sentir a dor que lle produce o cravo
   3. O cravo simboliza un amor perdido que, finalmente, regresa
8. Que simboliza o “barro mortal que envolve o esprito”?
   1. O corpo
   2. O cravo
   3. O amor que regresou
   4. A dor perdida
   5. A lama dos camiños
9. Nalgunhas partes do poema, a voz poética diríxese directamente a alguén; a quen?
   1. A Deus
   2. Ó cravo
   3. Á dor
   4. Ó barro mortal