## EU EN TI

### Le o poema para sinalar a opción correcta.
Podes escoitar algunha versión musicada no blog "son de poetas", concretamente AQUÍ

### EU EN TI, Celso Emilio Ferreiro

Eu xa te busquei
cando o mundo era una pedra intacta.
Cando as cousas buscaban os seus nomes,
eu xa te buscaba.
Eu xa te procurei
no comezo dos mares e das chairas.
Cando Deus procuraba compañía
eu xa te procuraba.
Eu xa te chamei
cando só a voz do vento soaba.
Cando o silencio chamaba polas verbas,
eu xa te chamaba.
Eu xa te namorei
cando o amor era unha folla branca.
Cando a lúa namoraba os outos cumes,
eu xa te namoraba.
Sempre,
dende a neve dos tempos,
eu, na túa alma.
Celso Emilio Ferreiro, O soño sulagado

1. No texto, observamos a seguinte estrutura:
   1. Dúas partes: a primeira abranguería as catro primeiras estrofas, onde expresa dende cando buscou, procurou, chamou, namorou; a segunda sería a última estrofa, que é unha conclusión, un resumo do anterior.
   2. Dúas partes: a primeria serían as dúas primeiras estrofas, cando o poeta busca o amor; a segunda serían as restantes, onde expresa que o atopou.
   3. Tres partes: introdución, nó e desenlace
   4. Cinco partes: unha por cada estrofa.
2. Podemos enunciar o tema do texto do seguinte xeito:
   1. A eternidade do amor
   2. A creación do mundo
   3. O desamor
   4. A espera do amor
3. En canto á voz poética:
   1. Trátase dun poema en 1º persoa (eu, busquei, procurei…) que se dirixe a unha segunda persoa (te, túa)
   2. Trátase dun poema no que predomina a 3º persoa (buscaban, procuraba…)
   3. A voz poética é unha 1º persoa (eu, busquei, procurei…), pero non se dirixe a ninguén en particular.
4. O espazo ó que se alude no texto:
   1. Móstrase despoboado, silencioso… nos albores do mundo
   2. Aparece coma un espazo caótico, repleto de elementos, con moito balbordo
   3. Non se fai referencia a ningún elemento do espazo
5. Que significado ten o seguinte verso: “cando as cousas buscaban os seus nomes”?
   1. Buscaba dende o principio dos tempos
   2. Identifícase con calquera cousa que ande á procura doutra
   3. Buscaba desde antes de que nacera o galego
6. Que significado ten o seguinte verso: cando o amor era unha folla branca”?
   1. Cando aínda ninguén vivira o amor
   2. Cando aínda non se escribira nada sobre o amor
   3. Cando as follas aínda non tomaran a súa cor